KLASA: P-567/23

URBROJ: 711-02-01/02-2024-9

Zagreb, 18. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Maria Banožića, OIB:** **……………, ministra obrane do 11. studenog 2023.g.** pokrenutom po službenoj dužnosti na radnom sastanku 25. travnja 2024. g. pod KLASA: P-567/23, URBROJ:711-02-01/02-2024-06, na 62. sjednici održanoj 18. listopada 2024., donosi sljedeću

**ODLUKU**

**Utvrđuje se da obveznik Mario Banožić, ministar obrane do 11. studenog 2023.g., propustom da po pisanom nalogu Povjerenstva, u danom roku koji je istekao 11. prosinca 2023.g., podnese imovinsku karticu povodom prestanka obnašanja dužnosti, nije počinio povredu članka 10. stavka 2. ZSSI-a, budući da je obveznik zbog liječenja i oporavka od posljedica teške prometne nesreće bio onemogućen u podnošenju predmetne imovinske kartice.**

Obrazloženje

Povjerenstvo je uvidom u Registar imovinskih kartica utvrdilo kako obveznik Mario Banožić, koji je obnašao dužnost ministra obrane do 11. studenog 2023.g., nije u roku 30 dana od prestanka obnašanja dužnosti podnio imovinsku karticu povodom prestanka obnašanja dužnosti.

Slijedom navedenog, Povjerenstvo je na stručnom radnom sastanku Povjerenstva održanom dana 25. travnja 2024.g. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću KLASA:P-567/23, URBROJ:711-02-01/02-2024-06. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao u bitnom navodeći kako mu je dužnost prestala dana 11. studenog 2023.g. te da je zbog posljedica prometne nesreće završio u KBC-u Osijek do 24. studenog 2023.g. kada je pušten na kućnu njegu. Obveznik navodi kako je zadobio teške ozljede što je uključivalo i teške ozljede glave o kojima je već dostavio dokumentaciju Povjerenstvu. Ističe kako zbog težine ozljeda nije bio u mogućnosti izvršiti svoju obvezu budući da nije mogao prikupiti svu potrebnu dokumentaciju, kao što su podaci o plaći koju je počeo primati po novom Rješenju od Kadrovske komisije. Obveznik ističe i kako je kontaktirao Povjerenstvo dana 27. prosinca 2023.g. vezano za navedeno. Obveznik navodi da je u tijeku liječenja poštivao propisanu terapiju za ozljede ………, …………………………………………………………………... Slijedom navedenog, obveznik ističe da je razlog kašnjenja od 13 dana u podnošenju imovinske kartice nije bila fizička nesposobnost zbog činjenice bivanja u bolnici, već nemogućnost normalnog zdravog funkcioniranja uslijed posljedica nakon prometne nezgode i propisanih terapija, a što potvrđuje dostavljena dokumentacija.

Povjerenstvo je u tijeku postupka zatražilo od KBC Osijek podatak kada je obveznik otpušten na kućnu njegu te s kojom dijagnozom odnosno je li ista uključivala ozljede koje zahtjevaju mirovanje, fizikalnu terapiju i slično.

Nastavno na zahtjev Povjerenstva KBC Osijek dostavio je očitovanje …………….., specijalista neurokirurkgije, u kojem se navodi kako je obveznik u KBC-u Osijek bio pacijent ………………………………………………….. pod dijagnozama proizašlima iz politraume koja je primarno uključivala ozljede koje su prvenstveno zahtjevale liječenje u …………………………………………………………………………………………………………………………………………………………………………………….. kao i da je obvezniku po otpustu preporučena ……………………………. uz primarno inicijalno desetodnevnu ………………………………………………………. u sklopu kontrole ………………….. U prilog navedenom očitovanju dostavljena je i relevantna medicinska dokumentacija.

U tijeku postupka Povjerenstvo je utvrdilo da obveznik je obveznik Mario Banožić obnašao dužnost ministra obrane od 23. srpnja 2020.g. do 11. studenog 2023.g. te da je s obzirom na navedeno sukladno čl. 3. st. 1. točki 4. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavkom 2. ZSSI propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije u roku 30 dana od prestanka dužnosti odnosno do 11. prosinca 2024.g. podnio imovinsku karticu, već je istu podnio dana 24. prosinca 2023.g. uz popratni dopis u kojem objašnjava koje je ozljede pretrpio te kako su navedene ozljede obveznika onemogućile u podnošenju imovinske kartice.

Povjerenstvo ističe kako je obveza svakog obveznika podnošenje imovinske kartice u rokovima propisanim ZSSI-em, međutim, u konkretnom slučaju, a što potvrđuje dostavljena liječnička dokumentacija, obveznik doista u propisanim rokovima zbog objektivnih okolnosti nije bio u mogućnosti tu svoju obvezu ispuniti.

Naime, iz dostavljene dokumentacije razvidno je da je obveznik pretrpio teške ozljede, među kojima i ozljedu ……, koje su mu otežale dolazak do podataka potrebnih za popunjavanje imovinske kartice, a potom i spriječile obveznika u korištenju računala kao medija putem kojeg se imovinske kartice podnose.

Isto tako, a čim su navedene okolnosti prestale, obveznik je imovinsku karticu podnio i to sa zakašnjenjem od samo 13 dana.

Slijedom navedenog, Povjerenstvo smatra kako je obveznik zbog objektivnih okolnosti bio onemogućen u ispunjavanju svoje obveze te da stoga nije počinio povredu odredbi ZSSI-a.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Mario Banožić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana